**ΤΙΤΛΟΣ ΣΧΕΔΙΟΥ ΜΑΘΗΜΑΤΟΣ**

¨Πρόσφυγες στον τόπο μου με μόνη αποσκευή την ελπίδα¨

**ΔΗΜΙΟΥΡΓΟΣ-ΣΧΟΛΕΙΟ**

Αθανασία Κρανιά ΠΕ11 Φυσικής Αγωγής-**4ο Δημοτικό Σχολείο Άμφισσας**

**ΤΑΞΗ**

Γ΄ τάξη

**ΧΡΟΝΙΚΗ ΔΙΑΡΚΕΙΑ**

Ένας μήνας

**ΕΜΠΛΕΚΟΜΕΝΕΣ ΓΝΩΣΤΙΚΕΣ ΠΕΡΙΟΧΕΣ**

Γλώσσα, Φυσική Αγωγή, Θεατρική Αγωγή, Πληροφορική, Μουσική, Εικαστικά

**ΣΚΕΠΤΙΚΟ ΣΕΝΑΡΙΟΥ-ΕΠΙΣΤΗΜΟΝΙΚΟ/ΓΝΩΣΤΙΚΟ ΠΕΡΙΕΧΟΜΕΝΟ**

Σκοπός του σεναρίου είναι η ευαισθητοποίηση των παιδιών της τοπικής σχολικής κοινότητας απέναντι στους πρόσφυγες και το προσφυγικό ζήτημα, η ανάπτυξη μιας προσωπικότητας υπεύθυνης, δημοκρατικής και ελεύθερης, χωρίς θρησκευτικές και πολιτισμικές προκαταλήψεις. Γιατί μέσα από την αλληλεγγύη και την συνειδητοποίηση ότι όλα τα παιδιά έχουν τα ίδια αναφαίρετα δικαιώματα, θα εξαλειφθούν ρατσιστικά και εθνικιστικά φαινόμενα.

**ΣΤΟΧΟΙ ΚΑΙ ΠΡΟΣΔΟΚΩΜΕΝΑ ΜΑΘΗΣΙΑΚΑ ΑΠΟΤΕΛΕΣΜΑΤΑ**

**Γνωστικός στόχος**

Να κατανοήσουν τα παιδιά τις έννοιες που σχετίζονται με τους πρόσφυγες και το προσφυγικό ζήτημα όπως: πρόσφυγας, μετανάστης, μειονότητα, διαφορετικότητα, αποδοχή, συμπαράσταση, ισότητα.

**Συναισθηματικός στόχος**

Να ευαισθητοποιηθούν σχετικά με το προσφυγικό ζήτημα μέσα από την ανάπτυξη της ενσυναίσθησης για τους πρόσφυγες.

**Ψυχοκινητικός στόχος**

Να εκφράσουν κινητικά, μέσα από τον αυτοσχεδιασμό και τη μίμηση, συναισθήματα και σκέψεις.

Να αναπτύξουν πνεύμα ομαδικής συνεργασίας, μέσα από ομαδικά παιχνίδια, επιδεξιότητα, ακρίβεια, συντονισμό κινήσεων και φυσικότητα, μέσα από τα προσωπικά δημιουργήματα, το συμβολικό παιχνίδι, τη δραματοποίηση και την εικαστική έκφραση.

**Τα προσδοκώμενα μαθησιακά αποτελέσματα είναι:**

α. να αντιληφθούν την έννοια της διαφορετικότητας, της αποδοχής της καθώς και τις εξαιρετικά δύσκολες και επικίνδυνες καταστάσεις που βιώνουν όσοι αναγκάζονται να εγκαταλείψουν την πατρίδα τους

β. να κατανοήσουν την έννοια του πρόσφυγα και της προσφυγιάς

γ. να διαμορφώσουν θετική στάση απέναντι στον πρόσφυγα

**ΟΡΓΑΝΩΣΗ ΤΗΣ ΔΙΔΑΣΚΑΛΙΑΣ ΚΑΙ ΑΠΑΙΤΟΥΜΕΝΗ ΥΛΙΚΟΤΕΧΝΙΚΗ ΥΠΟΔΟΜΗ**

Το σχέδιο μαθήματος χωρίζεται σε τέσσερα θεματικά εργαστήρια και το κάθε θεματικό εργαστήριο περιλαμβάνει τέσσερις έως έξι δραστηριότητες.

**Υλικοτεχνική υποδομή:**

* Ηλεκτρονικός Υπολογιστής
* CD player
* Αίθουσα εκδηλώσεων – Προαύλιο
* Εικόνες με θέμα τους πρόσφυγες και την προσφυγιά, ¨το προσφυγάκι¨ άγαλμα  του Αρχαιολογικού Μουσείου Αθηνών
* Βαλίτσες εποχής ή αυτοσχέδιες
* Υφάσματα, μπαλόνια, χαρτόνια, αρωματικά φυτά, κοχύλια, κουκουνάρια, κ.α.

**ΠΕΡΙΓΡΑΦΗ ΔΙΔΑΚΤΙΚΗΣ ΠΟΡΕΙΑΣ ΚΑΙ ΔΡΑΣΤΗΡΙΟΤΗΤΩΝ**

**1ο Εργαστήριο**

***¨Η βαλίτσα του πρόσφυγα κάτι έχει να σου πει¨***

Ο εκπ/κός παρουσιάζει στους μαθητές μια βαλίτσα που μόλις έφτασε και έχει παραλήπτη την συγκεκριμένη τάξη. Τους ζητάει να ¨αλληλεπιδράσουν ¨ μαζί της, ώστε να μάθουν τις ιστορίες που κρύβει μέσα της. Η βαλίτσα ¨συνοδεύεται¨ και από ένα γράμμα το οποίο ο εκπ/κός διαβάζει.

Γράμμα

«Άνοιξέ τη, τη βαλίτσα, ιστορίες θα σου πει για μας,

όπως εσείς, μαθητές ήμασταν σε μιαν άλλη

χώρα και όμως ήρθαμε εδώ τώρα.

Γιατί, ενώ την αγαπούσαμε κι εκεί καλά περνούσαμε,

ήρθε ο πόλεμος μια μέρα, βόμβες έπεφταν πέρα ως πέρα

και τριγύρω άλλαξαν όλα, φόβος, τρόμος, πολυβόλα.

Αναγκαστήκαμε να φύγουμε και τους φίλους μας να αφήσουμε

με τα πόδια ή με βάρκες, να βρούμε ένα μέρος δίχως όπλα και φοβέρα,

που θα ζούμε με ειρήνη, ηρεμία και γαλήνη,

σπίτι για να ξαναχτίσουμε και σχολειό να ξαναρχίσουμε.

“Μα εμένα τι με νοιάζει;” θα ρωτάς. “Δεν με πειράζει!”

Κι όμως ξέρω, αν σκεφτείς, στην καρδιά σου πως θα βρεις

έννοιες, όπως η αγάπη, η φροντίδα και το χάδι.

Κι ότι θες να βοηθάς όποιον κίνδυνο διατρέχει.

Πες αλήθεια! Δεν είναι έτσι;

Άνοιξέ τη, τη βαλίτσα, ιστορίες θα σου πει.

Κι όταν όλες τις ακούσεις, θησαυρό θα έχεις βρει!»

**1η Δραστηριότητα**

¨Το λεξικό του πρόσφυγα¨

Μέσα στη βαλίτσα υπάρχουν αριθμημένα μηνύματα τα οποία ο εκπ/κός τα διαβάζει με τη σειρά. Κάθε μήνυμα είναι και μια δραστηριότητα. Έτσι ο αποστολέας, στο πρώτο του μήνυμα εξηγεί ότι το λεξικό του το είχε πάντα μαζί του γιατί τον βοηθούσε πολύ να επικοινωνεί, αλλά κατά τη διάρκεια του ταξιδιού του, χάλασε και οι σελίδες σκίστηκαν και σκόρπισαν.

**Δραστηριότητα:** Ο εκπ/κός ζητάει από τους μαθητές να φτιάξουν ένα *λεξικό, βιβλίο,* με τις έννοιες πρόσφυγας, μετανάστης, ρατσισμός, άσυλο, ανθρώπινα δικαιώματα, ισότητα, μειονότητα, διαφορετικότητα, αποδοχή, προσφορά, συμπαράσταση και τις ερμηνείες τους, που θα τους βοηθήσει να καταλάβουν τις ιστορίες που ο αποστολέας θα τους διηγηθεί.

**2η Δραστηριότητα**

¨Ανθρώπινα Δικαιώματα¨

Ο αποστολέας, στο δεύτερο μήνυμά του, που είναι τοποθετημένο πάνω σε ξεφούσκωτα μπαλόνια, ¨ρωτάει¨ τους μαθητές αν ξέρουν τι είναι ένα μπαλόνι (*ένα μπαλόνι χρωματίζει τη ζωή μας*). Τους γράφει ότι τα μπαλόνια της βαλίτσας τα βρήκε ξεφούσκωτα σε μια παιδική χαρά. Παιδιά τα κρατούσαν ψηλά την ώρα που έπαιζαν και καθώς τα χρώματά τους γέμιζαν το μπλε του ουρανού, εκείνα ένιωθαν ότι έχουν έναν νέο φίλο.

**Δραστηριότητα:** Ο εκπ/κός ζητάει από τους μαθητές να ζωγραφίσουν πάνω στα δικά τους μπαλόνια έναν φίλο με μάτια, μύτη, στόμα και αυτιά και να σκεφτούν τι χρειάζεται αυτός ο φίλος, για να είναι χαρούμενος και ασφαλής. Γίνεται συζήτηση για τα ανθρώπινα δικαιώματα.

Ανθρώπινα Δικαιώματα:

1. Είμαστε όλοι γεννημένοι ελεύθεροι και ίσοι.

2. Μην κάνεις διακρίσεις.

3. Το δικαίωμα στη ζωή.

4. Όχι στη σκλαβιά.

5. Όχι στα βασανιστήρια.

6. Έχεις δικαιώματα σε οποιοδήποτε μέρος του κόσμου και αν βρίσκεσαι.

7. Είμαστε όλοι ίσοι ενώπιον του Νόμου.

8. Το δικαίωμα στην ιδιωτική ζωή.

9. Δικαίωμα στο Άσυλο.

10. Δικαίωμα στην Ιθαγένεια.

11. Ελευθερία της σκέψης.

12. Ελευθερία έκφρασης.

13. Το δικαίωμα στη Δημοκρατία.

14. Το δικαίωμα στο παιχνίδι.

15. Φαγητό και στέγη για όλους.

16. Το δικαίωμα στην Εκπαίδευση.

17. Ένας δίκαιος και ελεύθερος κόσμος.

18. Υπευθυνότητα.

19. Κανείς δεν μπορεί να σου αφαιρέσει αυτά τα Δικαιώματα.

**3η Δραστηριότητα**

¨Ενεργός πολίτης¨

Στο τρίτο μήνυμα ο αποστολέας αναφέρει ότι ταξίδεψε πολύ και κάποτε βρέθηκε στην πόλη που ζούμε εμείς τώρα. Εδώ πολλοί τον κοιτούσαν καχύποπτα και φοβισμένα, γιατί δεν τον ήξεραν. Υπήρχαν όμως και άλλοι που κατάλαβαν ότι χρειαζόταν βοήθεια και θέλησαν να τον βοηθήσουν, να του φέρουν φαγητό, να γίνουν πάνω απ΄ όλα φίλοι. Ήταν αλυσίδες ανθρώπων και πραγμάτων που έκαναν τη διαμονή του εδώ πιο ευχάριστη και ζεστή.

**Δραστηριότητα:** Ο εκπ/κός βάζει έναν μαθητή  σε ένα μακρινό σημείο. Τα παιδιά σχηματίζουν δύο σειρές. Στέκονται ο ένας δίπλα στον άλλον και ο στόχος είναι να φτάσουν τον μαθητή για να δώσουν τη βοήθειά τους. Για να φτάσουν εκεί, θα πρέπει να δημιουργήσουν μια αλυσίδα χρησιμοποιώντας τα σώματά τους, τα ρούχα τους και οτιδήποτε θα τους βοηθήσει να επεκτείνουν την αλυσίδα τους, χωρίς να λυθούν. Μετά τη δραστηριότητα σκεφτόμαστε πόσο πιο εύκολο είναι να ¨σώσουμε¨ κάποιον όταν είμαστε πολλοί.

Συζήτηση:

* Γνωρίζετε με ποιον τρόπο βοηθάει η χώρα μας τους πρόσφυγες;
* Έχετε βοηθήσει ποτέ κάποιον, με κάποιο τρόπο;
* Τι νομίζετε ότι χρειάζονται από εμάς οι πρόσφυγες κατά τη διάρκεια της παραμονής τους στον τόπο μας;

**4η Δραστηριότητα**

¨Το κουτί των συναισθημάτων¨

Στο τέταρτο μήνυμα ο αποστολέας αναφέρει ότι όταν ταξιδεύεις και αλλάζεις τόπο εκτός από αναμνήσεις, αποθηκεύεις μέσα σου και συναισθήματα. Αυτά τα συναισθήματα τα νιώθεις όταν έρχεσαι σε επαφή με άλλους ανθρώπους και τους μιλάς. Έτσι και αυτός περνώντας από διάφορα μέρη μέχρι να φτάσει εδώ, αποθήκευσε τις παρακάτω προτάσεις που άκουσε να λένε παιδιά σε άλλα παιδιά.

• Γιατί να κάτσει δίπλα μου;

• Μυρίζει περίεργα.

• Δεν μιλάει την γλώσσα μας.

• Θα σου δείξω εγώ, μην φοβάσαι.

• Θες να γίνουμε φίλοι;

• Πες μου κάτι για την χώρα σου.

• Θες να παίξουμε;

• Δεν μ’ αρέσουν τα ρούχα της.

• Τι είναι αυτή η μαντίλα;

• Σου χαρίζω το μολύβι μου.

**Δραστηριότητα:** Οι μαθητές θα πρέπει να βάλουν τις παραπάνω  προτάσεις σε σειρά από το ένα έως το δέκα ξεκινώντας από εκείνη που τους δημιουργεί τα πιο θετικά συναισθήματα και τελειώνοντας με εκείνη που τους γεννά τα πιο αρνητικά.

Συζήτηση:

* Τι είναι αυτό που σας ενόχλησε στο 9 και στο 10;
* Πως θα νιώθατε  αν πηγαίνατε σε μια νέα τάξη που δεν θα ξέρατε κανέναν;
* Πώς θα θέλατε να σας καλωσορίσουν;

**5η Δραστηριότητα**

¨Ο ήλιος και τα πουλιά¨

Στο πέμπτο μήνυμα ο αποστολέας περιγράφει ένα παιχνίδι που *έπαιξε* κατά τη διάρκεια του ταξιδιού του. Πουλιά έπαιζαν με τον ήλιο ένα παράξενο κυνηγητό. Τα πουλιά κυνηγούσαν τον ήλιο, προσπαθώντας να μαζέψουν τις ακτίνες του. Όλα τα πουλιά έπαιζαν με τους ίδιους κανόνες εκτός από δύο που είχαν πράσινη ουρά.

**Δραστηριότητα:** Ένα παιδί είναι ο Ήλιος. Όλα τα υπόλοιπα παιδιά είναι πουλιά, δύο όμως απ΄ αυτά διαφέρουν και έχουν πράσινες ουρές. Στο κέντρο βρίσκεται ο Ήλιος με τις ακτίνες του να βρίσκονται σκορπισμένες στο πάτωμα. Στα όρια του χώρου υπάρχουν τόσα στεφάνια όσα και τα παιδιά, που συμβολίζουν τις φωλιές των πουλιών. Δύο από τα στεφάνια/φωλιές έχουν ένα πράσινο διακριτικό. Τα πουλιά πρέπει να μαζέψουν όσες περισσότερες ακτίνες μπορούν, χωρίς να τα ακουμπήσει ο Ήλιος. Εάν τα ακουμπήσει, μένουν ακίνητα, μετρούν μέχρι το 5 και συνεχίζουν. Όταν τα πουλιά βρίσκονται στη φωλιά/στεφάνι, ο Ήλιος δεν μπορεί να τα πιάσει, ενώ έχουν δικαίωμα να καθίσουν σε οποιαδήποτε φωλιά θέλουν. Οι ίδιοι κανόνες ισχύουν για όλα τα παιδιά εκτός από τα δύο που είναι  τα πουλιά με τις πράσινες ουρές. Εάν ο Ήλιος τα αγγίξει, αυτά θα πρέπει να μετρήσουν μέχρι το δέκα και για να κρυφτούν από αυτόν, θα πρέπει να κάτσουν μόνο στις συγκεκριμένες φωλιές που φέρουν το πράσινο διακριτικό. Αν θέλουν, τα υπόλοιπα πουλιά μπορούν να προστατέψουν τα δύο διαφορετικά, προσπαθώντας να αποτρέψουν τον Ήλιο να τους πιάσει.

Συζήτηση:

* Πώς νιώσατε;
* Ήταν δίκαιοι οι κανόνες;
* Αντιμετωπίστηκαν όλα τα παιδιά ως ίσα;

**6η Δραστηριότητα**

¨Το τελευταίο μήνυμα του πρόσφυγα¨

Ο εκπ/κός διαβάζει το έκτο και τελευταίο μήνυμα του αποστολέα που τους εξηγεί πόσο σπουδαίοι είναι που άκουσαν τις ιστορίες του.

Γράμμα

« Ταξιδέψαμε παρέα, κάναμε πράγματα σπουδαία

μα τώρα ήρθε η ώρα να ψάξετε, να διαβάσετε, να μάθετε

να βρείτε απογόνους ανθρώπων που έζησαν εδώ

και καταγραφή να κάνετε για τη ζωή των Μικρασιατών.

Να είστε πάντα ευγενικοί, όποιον άνθρωπο κι αν βλέπετε

να γελάτε, να τους μιλάτε, να ακούτε, να τους προσέχετε

πάνω από όλα σεβασμός, να ποιος είναι ο θησαυρός!»

**Δραστηριότητα:** Ο εκπ/κός επισημαίνει  στα παιδιά πως ο μεγαλύτερος θησαυρός είναι αυτός που προσφέρει κάποιος και όχι αυτός που κρατά. Αφού διαβάσει το μήνυμα κάνει την ανάλογη συζήτηση  με τα παιδιά σχετικά με το τι σημαίνει ¨μοιράζομαι¨ και με ποιους τρόπους μπορεί να γίνει αυτό.

**2ο Εργαστήριο**

***¨Η Οδύσσεια του μικρού πρόσφυγα¨***

**1η Δραστηριότητα**

*¨Το Προσφυγάκι¨*

Ο εκπ/κός παρουσιάζει την εικόνα που δείχνει το «Προσφυγάκι» ένα μικρό άγαλμα το οποίο μεταφέρθηκε στην Ελλάδα μετά την καταστροφή της Σμύρνης (Αύγουστος 1922). Γίνεται συζήτηση με τους μαθητές για το άγαλμα και ανακαλύπτουν την ιστορία του.

Ενδεικτικές ερωτήσεις:

* Κοιτάξτε αυτό το άγαλμα προσεκτικά. Είναι αγόρι ή κορίτσι;
* Τι ηλικία έχει το παιδί; Είναι μικρότερο ή μεγαλύτερο από εσάς;
* Πώς μπορείτε να βρείτε το όνομά του;
* Πώς είναι ντυμένο το προσφυγάκι;
* Τι κρατάει στα χέρια του;
* Από πού νομίζετε ότι ήρθε;
* Τι λέτε να συνέβη στην πατρίδα του και αναγκάστηκε να φύγει από εκεί;
* Γιατί φαίνεται στεναχωρημένο;
* Τι μπορείτε να κάνετε εσείς  για να το βοηθήσετε να αισθανθεί καλύτερα;

**2η Δραστηριότητα**

*¨Το άγαλμα που κρύωνε¨*

Ο εκπ/κός αφηγείται το παραμύθι «Το άγαλμα που κρύωνε» του Χ. Μπουλιώτη. Τα παιδιά παρεμβαίνουν στην εξέλιξη της ιστορίας κάνοντας υποθέσεις και αναγνωρίζουν ότι πρωταγωνιστής της ιστορίας είναι το «Προσφυγάκι».

**3η Δραστηριότητα**

*¨Τα φάρμακα γιατρειάς της νοσταλγίας¨*

Οι μαθητές καλούνται να βρουν ποια είναι τα *φάρμακα* της νοσταλγίας από το παραμύθι «Το άγαλμα που κρύωνε» και γίνεται συζήτηση για τα δικά τους *φάρμακα* γιατρειάς. Στη συνέχεια ο εκπ/κός τους ζητά να γράψουν τη δική τους ιστορία, χρησιμοποιώντας κάποιες λέξεις από το παραμύθι, όπως μακρινή πατρίδα, λυπημένος/μένη, όνειρο, νοσταλγία, επιστροφή, νερά του Αιγαίου, ταξίδι, βάρκα.

**4η Δραστηριότητα**

*¨Η δική  μου ιστορία¨*

Οι μαθητές ζωγραφίζουν και εικονογραφούν, με τον δικό τους τρόπο, τις ιστορίες που  έγραψαν με αφορμή το παραμύθι «Το άγαλμα που κρύωνε».

**3ο Εργαστήριο**

***¨Κι αν ήσουν εσύ;¨***

Ο εκπ/κός ζητά από τους μαθητές να μπουν στη θέση του πρόσφυγα και να κάνουν ένα νοητό ταξίδι, βιωματικά, με σκοπό να κατανοήσουν λίγο περισσότερο τις συνθήκες και τις δυσκολίες που οι πρόσφυγες βιώνουν. Οι δραστηριότητες δραματοποιούνται μουσικοκινητικά.

**1η Δραστηριότητα**

*¨Νοητό ταξίδι¨*

Ο εκπ/κός ανακοινώνει στους μαθητές ότι θα κάνουν ένα ταξίδι με τη φαντασία τους. Σε αυτό το ταξίδι ο καθένας είναι μόνος του, οπότε δεν πρέπει να μιλάει ο ένας στον άλλον. Οι μαθητές κλείνουν τα μάτια τους και μεταφέρονται με τη φαντασία τους σε ένα όμορφο μέρος που τους κάνει χαρούμενους. Σε αυτό το μέρος λίγο πιο μακριά υπάρχει ένα παιδί που παίζει μόνο του.  Ο εκπ/κός τους προτρέπει να πάνε κοντά του ώστε  να σταματήσει να παίζει ο καθένας μόνος του.

**2η Δραστηριότητα**

*¨Μια γνωριμία παίρνει μορφή¨*

Οι μαθητές αποτυπώνουν σε χαρτί τον καινούργιο φίλο τους. Αποτυπώνουν την εμφάνισή του, τα στοιχεία του χαρακτήρα του. Αφού τελειώσουν γίνεται συζήτηση.

Ενδεικτικές ερωτήσεις:

Πώς τον λένε;

Πόσο χρονών είναι;

Τι τους άρεσε στο παιχνίδι που παίξανε;

Τι τους άρεσε στον χαρακτήρα του;

Στο τέλος της συζήτησης οι μαθητές θα αλλάξουν ταυτότητα και θα γίνουν οι φίλοι/ες που γνώρισαν σε εκείνο το όμορφο και ειρηνικό μέρος.

**3η Δραστηριότητα**

*¨Η διαφυγή¨*

Ο εκπ/κός ¨μεταφέρει¨τους μαθητές στο νέο τοπίο: Οι ειδήσεις ανακοινώνουν ότι κάτι κακό συνέβη στη χώρα απόψε. Πόλεμος. Πρέπει γρήγορα να εγκαταλείψουν τα σπίτια τους και να βάλουν μέσα σε μια βαλίτσα ότι χρειάζονται και να φύγουν. Τι θα έβαζαν μέσα σε αυτή; Τι θα έπαιρναν μαζί τους και τι θα άφηναν πίσω τους; Τα παιδιά ζωγραφίζουν ότι θα έπαιρναν στο λίγο χρόνο που έχουν. Ο εκπ/κός μετράει το χρόνο ακριβώς. Μόλις περάσει ένα λεπτό, έρχεται η στιγμή τα παιδιά να ¨εγκαταλείψουν¨ τα σπίτια τους. Τρέχουν, πηδάνε, κρύβονται. Στόχος να φτάσουν στην παραλία και να μπουν σε μια φουσκωτή βάρκα. Όλα γίνονται γρήγορα, μα δυστυχώς κάποιοι δεν τα καταφέρνουν.

**4η Δραστηριότητα**

*¨Στη στεριά¨*

Ο εκπ/κός μεταφέρει στους μαθητές την κατάσταση. Είναι πλέον στη στεριά. Οι πρώτες μέρες είναι δύσκολες. Έχουν χάσει συγγενικά πρόσωπα, φίλους, αγαπημένα ζώα, τη βαλίτσα τους… ενώ  κάποιοι κάτοικοι τους βλέπουν καχύποπτα και δεν τους θέλουν εκεί.

Σε αυτό το σημείο ο εκπ/κός συζητά με τους μαθητές για το πώς αισθάνθηκαν με  τον ¨ξεριζωμό τους¨.

Ενδεικτικές ερωτήσεις:

* Πώς ένιωσαν όταν άλλαξαν ταυτότητες;
* Πώς ένιωσαν που έπρεπε τόσο γρήγορα να ετοιμάσουν βαλίτσες;
* Τι έβαλαν μέσα;
* Θα άλλαζαν κάτι στις επιλογές τους;
* Πώς ένιωσαν κατά τη διαφυγή;
* Πώς ένιωσαν τον πρώτο καιρό στη στεριά;
* Θα βοηθούσαν κάποιο παιδί πρόσφυγα; Με ποιο τρόπο;
* Τι σημαίνει τελικά ¨είμαι πρόσφυγας¨;

**5η Δραστηριότητα**

*¨Τι θα έπαιρνα μαζί μου;¨*

Ο εκπ/κός διαβάζει το βιβλίο ¨Τι θα πάρω μαζί μου ΦΕΥΓΟΝΤΑΣ¨ και ζητά από τους μαθητές να φέρουν δικά τους αγαπημένα αντικείμενα, για να φτιάξουν τη δική τους ομαδική ¨βαλίτσα¨ και τους ενθαρρύνει να την πάρουν στο σπίτι, για να μοιραστούν την εμπειρία τους, με τους γονείς τους.

**4ο Εργαστήριο**

*¨Αναζητώντας απογόνους Μικρασιατών στον τόπο μου¨*

**1η Δραστηριότητα**

*¨Η συνοικία των Προσφύγων¨*

Ο εκπ/κός ρωτάει τους μαθητές εάν γνωρίζουν ότι υπάρχει συνοικία προσφύγων στην πόλη τους. Γίνεται επίσκεψη στη συνοικία των Προσφύγων, εντοπίζουν, παρατηρούν και  καταγράφουν τον αριθμό των σπιτιών που ακόμα υπάρχουν. Εντοπισμός και παρατήρηση του *Μνημείου για τους Μικρασιάτες πρόσφυγες.*

***2*η Δραστηριότητα**

*¨Μαρτυρίες απογόνων¨*

Ο εκπ/κός και οι μαθητές παίρνουν συνεντεύξεις από ντόπιους απογόνους Προσφύγων.

Ενδεικτικές ερωτήσεις:

* Τι θυμούνται να τους λένε οι παππούδες τους από την πατρίδα τους
* Πότε ήρθαν οι δικοί τους εδώ
* Πως βίωσαν οι δικοί τους τα γεγονότα της καταστροφής
* Πως ήταν η ζωή τους εδώ
* Οι παππούδες τους με τι ασχολήθηκαν
* Αν υπήρχαν προστριβές μεταξύ των προσφύγων  και των ντόπιων

***3*η Δραστηριότητα**

*¨ Το Μουσείο των Προσφύγων¨*

Επίσκεψη στο Μουσείο Προσφύγων.

Ο εκπ/κός ζητά από τους μαθητές καταγράψουν τα αντικείμενα που έφεραν μαζί τους οι Πρόσφυγες κατά τον διωγμό τους από την πατρίδα τους.

***4*η Δραστηριότητα**

*¨ Χειροποίητες σελίδες γεμάτες ιστορίες¨*

Δημιουργία χειροποίητου βιβλίου με τις αφηγήσεις των Προσφύγων, ήθη και έθιμα.

**ΑΞΙΟΛΟΓΗΣΗ ΤΟΥ ΣΧΕΔΙΟΥ-ΑΝΑΣΤΟΧΑΣΜΟΣ**

Αναμφισβήτητα είναι αδύνατον να μπει κανείς στη θέση των προσφύγων μέσα από ένα εκπαιδευτικό σενάριο. Ωστόσο οι μαθητές, μέσα από αυτό, προβληματίστηκαν και κατανόησαν λίγο περισσότερο τις δυσκολίες που οι πρόσφυγες βίωσαν και βιώνουν και ανέπτυξαν την ενσυναίσθησή τους προς αυτούς.

Το συγκεκριμένο σενάριο αποτέλεσε αφετηρία για περαιτέρω συζήτηση και διερεύνηση του προσφυγικού στοιχείου στην πόλη μας και οι μαθητές απέκτησαν μια πιο σφαιρική  εικόνα της τοπικής τους ιστορίας.

**ΒΙΒΛΙΟΓΡΑΦΙΑ-ΔΙΚΤΥΟΓΡΑΦΙΑ**

* Πολυπολιτισμικότητα και εκπαιδευτικός ρατσισμός, Οδυσσέας Ευαγγέλου-Νίκη Κάντζου, εκδόσεις Δίπτυχο
* Το άγαλμα που κρύωνε, Χρήστος Μπουλιώτης, εκδόσεις Πατάκη
* Προσφυγικές ροές, ανθρώπινα δικαιώματα και διαπολιτισμικότητα, Σώμα Ελληνικού Οδηγισμού, Πρόγραμμα: *Από εμένα για σένα*
* 6ο Διεθνές Συνέδριο για τη Προώθηση της Εκπαιδευτικής Καινοτομίας, Πανεπιστήμιο Θεσσαλίας 2020-*Η βαλίτσα της προσφυγιάς*, Πρακτικά συνεδρίου Τόμος Γ ΕΕΠΕΚ
* ΔΙΑΠΟΛΙΤΙΣΜΙΚΟ ΣΧΕΔΙΟ ΕΡΓΑΣΙΑΣ 2: «ΠΡΟΣΦΥΓΕΣ»,

ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ, ΑΘΗΝΑ 2007

* Τι θα πάρω μαζί μου ΦΕΥΓΟΝΤΑΣ! Νίκη Κάντζου, Φυλλιώ Νικολούδη, Μουσείο Σχολικής Ζωής και Εκπαίδευσης - Εθνικό Κέντρο Έρευνας και Διάσωσης Σχολικού Υλικού
* <https://edutv.minedu.gov.gr/index.php/glossa-logot/istories-xoris-telos-to-agalma-pou-kryone> Βίντεο Το άγαλμα που κρύωνε
* <https://www.youtube.com/watch?v=CYkRp0QOLvs> Βίντεο Πρόσφυγες-Ποιοι είναι;